युग प्रवर्तक जयशंकर प्रसाद जी और आचार्य अभिनवगुप्त के काल के बीच लगभग एक हजार वर्ष का अंतर है। यह अंतर भौगोलिक स्तर पर भी है। लेकिन, दोनों में एक अद्भुत साम्य है, वह है उनकी विचार-पीठिका । अभिनवगुप्त का प्रभाव सैकड़ों वर्ष बाद भी जयशंकर प्रसाद जी की कलम से प्रस्फुटित हो रहा है। जयशंकर प्रसाद जी का महाकाव्य ‘कामायनी’ अभिनवगुप्त के ‘प्रत्यभिज्ञा दर्शन’ का ही एक काव्य रूप है। कामायनी ग्रंथ का सार शैव दर्शन के आनंदवाद पर आधारित है। चिंता से आनंद तक पहुंचना कैसे संभव हो, यही कामायनी का मूल प्रतिपाद्य है। कामायनी छायावाद की उत्कृष्ट रचना है। विचारकों का मानना है कि इसका निर्माण छायावाद की प्रौढ़ बेला में हुआ है और यह छायावाद के प्रवर्तक महाकवि जयशंकर प्रसाद की गहन अनुभूति और उन्नत अभिव्यक्ति की साकार प्रतिमा है। इस कारण इसमें छायावाद की संपूर्ण उन्नत और श्रेष्ठ प्रवृत्तियों का मिलना नितांत स्वाभाविक है।